Министерство на регионалното развитие и благоустройството

	СПРАВКА
ЗА ОТРАЗЯВАНЕ НА ПОСТЪПИЛИТЕ ПРЕДЛОЖЕНИЯ И СТАНОВИЩА ОТ ОБЩЕСТВЕНИТЕ КОНСУЛТАЦИИ ПО проект на Постановление на Министерския съвет за изменение и допълнение на Устройствения правилник на Министерството на регионалното развитие и благоустройството, приет с Постановление № 171 на Министерския съвет от 2017 г. (Обн., ДВ., бр. 68 от 2017 г.; изм. и доп., бр. 70 от 2018 г., бр. 31 и 71 от 2019 г., бр. 57 от 2020 г., бр. 53 от 2022 г. и бр. 9 от 2023 г.)               

	№
	Дата и начин на постъпване на становището
(официално, по ел. поща, чрез Портала за обществени консултации и т.н.)
	Име на лице/наименование ЮЛ
	Декларирани данни дали лицето действа от свое име или защитава позиция от името на друго лице/група лица
	Предложения и становища
	Приети/
неприети
	Мотиви

	1. 
	чрез Портала за обществени консултации
	Даниел Топалов
	☒ Лицето действа от свое име 
☐ Лицето защитава позиция от името на друго лице/група лица: ….
	1.  Налице е вътрешно противоречие във финансовата аргументация. В доклада на министъра се посочва, че проектът „не води до въздействие върху държавния бюджет" и е приложена финансова обосновка по Приложение № 2.2 към чл. 35, ал. 1, т. 4, б. „б" УПМСНА, а едновременно с това в частичната предварителна оценка на въздействието се твърди, че промяната ще доведе до намаляване с 10 на сто на разходите за възнаграждения по бюджета на МРРБ, считано от 01.09.2026 г. Икономията на публични средства представлява въздействие върху бюджета по смисъла на чл. 35, ал. 1, т. 4 УПМСНА. Моля несъответствието да бъде отстранено, като финансовата обосновка бъде преработена с количествено посочване на очакваната годишна икономия.

	Не се приема
	По проекта на акт не са необходимите допълнителни разходи/трансфери/други плащания, които се предлага да бъдат одобрени по бюджета на МРРБ с бюджет или по сметка за средства от Европейския съюз, за сметка на бюджети по държавния бюджет.

	a. 
	
	
	
	2. Оценката на въздействието не е съобразена с препоръките на становището на дирекция „Координация и модернизация на администрацията" при МС, публикувано в пакета документи, в нарушение на чл. 30б, ал. 4 УПМСНА. По-конкретно, раздел 11 „Информационни източници" остава непопълнен, въпреки изричната препоръка да бъдат посочени чрез заглавие и електронна връзка всички относими източници — включително одитният доклад с вх. № 99-00-6-48/23.01.2025 г. и анализът на административните звена, на които се позовава цялата аргументация. Гражданите нямат никаква възможност да проверят фактическата основа на предложените промени, което обезсмисля консултацията по чл. 26 ЗНА.

	Не се приема
	Не се съдържат конкретни предложения по проекта на нормативен акт. 

	b. 
	
	
	
	3.  В оценката на въздействието липсва информация каква част от съкращаваните 39 щатни бройки са реално заети към момента и каква — вакантни. Без тези данни не може да се прецени дали заявеното намаление на разходите с 10% е реално постижимо или се касае за формално отчитане на незаети бройки. Моля справката за резултатите от консултацията да съдържа разбивка: заети/вакантни бройки по засегнати дирекции и очаквана годишна икономия в стойностно изражение.

	Не се приема
	Не се съдържат конкретни предложения по проекта на нормативен акт

	c. 
	
	
	
	4. Изразявам резерви към предвиденото в т. 2.5 от оценката закриване на Звеното за мрежова и информационна сигурност и заместването му с един служител, определен със заповед. МРРБ е администрация, която управлява средства от ЕС и в чиято структура функционира ГД ГРАО, поддържаща националната система за гражданска регистрация. В контекста на изискванията на Директива (ЕС) 2022/2555 (NIS2), Закона за киберсигурност и Наредбата за минималните изисквания за мрежова и информационна сигурност, концентрирането на всички функции по МИС в едно физическо лице създава риск от единична точка на отказ (отсъствие, отпуск, прекратяване на правоотношението) и не осигурява непрекъснатост на функцията. Моля да бъде представена мотивирана обосновка защо еднолично изпълнение се счита за достатъчно, или разпоредбата да бъде преработена с предвиждане на заместващ служител.

	Не се приема
	Изискванията на чл. 3, ал. 2 от  Наредбата за минималните изисквания за мрежова и информационна сигурност, приета с Постановление № 186 на Министерския съвет от 2019 г. (Обн., ДВ, бр. 59 от 2019 г.)  са спазени.

